stanford-oval/wikipedia huggingface dataset:
לפני הזריחה
הפקה

ההשראה לסרט הגיעה מאישה שריצ'רד לינקלייטר פגש בחנות צעצועים בפילדלפיה בשנת 1989. הם הסתובבו יחדיו ברחבי העיר, ושוחחו עד אמצע הלילה. בתסריט המקורי, זהותם של שני האנשים ושל העיר בה הם בילו נשארה מעורפלת.
כיוון שעיקרו של הסרט הוא דיאלוג בין גבר לאישה, לינקלייטר החליט שחשוב לצרף גם אישה לתהליך הכתיבה. הוא בחר את קים קאריזן, שהופיעה בתפקידים קטנים בשניים מסרטיו הקודמים, "בטלנים בטקסס" ו"טריפ נעורים". לינקלייטר אמר שהוא אהב את "הדרך שבה הראש שלה עבד - זרם קבוע של רעיונות בטוחים וחכמים". לינקלייטר וקאריזן דיברו על הרעיון של הסרט והדמויות במשך זמן רב. הוא רצה לחקור "את הצד של מערכות היחסים בחיים ולגלות שני אנשים עם אנונימיות מוחלטת שמנסים לגלות מי הם באמת". הוא החליט למקם את ג'סי וסלין במדינה זרה בגלל ש"כשאתה מטייל אתה הרבה יותר פתוח לחוויות מחוץ לשטח הרגיל שלך". הוא וקאריזן עבדו הרבה על המתווה של הסרט, ואת התסריט עצמו כתבו תוך 11 ימים.
לינקלייטר התקשה למצוא את השחקנים המתאימים לתפקיד, ותהליך הליהוק נמשך תשעה חודשים. כששקל ללהק את אית'ן הוק לראשונה, הוא נראה לו צעיר מדי לתפקיד. מאוחר יותר הוא ראה אותו מופיע במחזה בניו יורק ושינה את דעתו לאחר ששניהם שוחחו. לתפקיד סלין פגש לינקלייטר את ג'ולי דלפי וחיבב את האישיות שלה. אחרי שנערכה הקראה סופית[דרושה הבהרה], לינקלייטר ידע שהוק ודלפי מתאימים לתפקידיהם.
לאחר שהם הסכימו להשתתף, הוק ודלפי נסעו לאוסטין ודיברו עם לינקלייטר וקאריזן במשך כמה ימים. ב-2016 דלפי סיפרה בראיון: "אית'ן ואני שכתבנו למעשה את כל התסריט. היה תסריט מקורי, אבל הוא לא היה רומנטי במיוחד, תאמינו או לא. היו בו בעיקר הרבה דיבורים במקום רומנטיקה. ריצ'רד שכר אותנו כי הוא ידע שאנחנו כותבים והוא רצה שנביא את הרומנטיקה לסרט. אנחנו הבאנו את הרעיונות הרומנטיים האלה, וכך כתבתי משהו שבאמת הופק לאחר מכן, מבלי שקיבלתי על כך קרדיט. אבל אם הייתי כותבת את 'לפני הזריחה' והייתי מקבלת על כך קרדיט אני בספק אם הסרט היה זוכה למימון". אף על פי שדלפי והוק לא קיבלו קרדיט על כתיבת התסריט, הם קיבלו קרדיט על כתיבת סרטי ההמשך.
מאט שולץ

| --- | --- |
אין תמונה חופשית
 לידה:  3 ביולי 1972 (בן 52) סנט לואיס, ארצות הברית 
 שם במה:  מאט שולץ
 שם לידה:  Matthew Steven Schulze 
 מדינה:  ארצות הברית 
 תקופת הפעילות:  מ-1998
 עיסוק:  מוזיקאי
 פרופיל ב-IMDb
 
מת'יו סטיבן "מאט" שולץ (באנגלית: Matthew Steven "Matt" Schulze; נולד ב-3 ביולי 1972) הוא שחקן קולנוע ומוזיקאי אמריקאי.
ביוגרפיה

שולץ נולד וגדל בסנט לואיס. כנער למד לנגן על גיטרה בארגון מוזיקלי באטלנטה.
בגיל 20 עבר להתגורר בלוס אנג'לס לצורך קידום הקריירה שלו כמוזיקאי, אולם את החשיפה הראשונית שלו קיבל בעיקר בתור דוגמן וכשחקן פרסומות.
ערך את הופעתו הראשונה כשחקן קולנוע בשנת 1998 בתור הערפד כריס בסרט "בלייד".
התפרסם לראשונה בזכות תפקידו בסרט המרוצים "מהיר ועצבני" בתור וינס חבר צוות הגנבים של דום טורטו (וין דיזל), וינס מאוהב באחותו של דום - מיה (ג'ורדנה ברוסטר) ושונא את שוטר משטרת לוס אנג'לס הסמוי בריאן אוקונר (פול ווקר).
שולץ הופיע לאחר מכן בסרט "בלייד 2" בתפקיד הערפד צ'ופה החובר לצייד הערפדים בלייד (ווסלי סנייפס) במלחמה כנגד זומבים הטורפים ערפדים ובני אדם כאחד.
שולץ השיל משקל רב מגופו כדי לשחק את הגנגסטר דארן "וול סטריט" בסרט הפעולה "המשלח" ואת הנרי ג'יימס מנהיג כנופיית האופנוענים בסרט המרוצים "מהיר ללא גבולות".
הופיע בסרט במותחן המשטרתי "מיסטר ברוקס" בתור הרוצח הסדרתי הנמלט ת'ורנטון מיקס.
ב-2011 חזר שולץ לתפקיד וינס בסרט החמישי והמצליח ביותר בסדרת סרטי "מהיר ועצבני".
פילמוגרפיה

בלייד (1998)
על בנים ועל בנות (1999)
מהיר ועצבני (2001)
המשלח (2002)
בלייד 2 (2002)
דפיקות לב (2004)
לא משאיר סימן (2004)
מהיר ללא גבולות (2004)
העדר (2007)
מיסטר ברוקס (2007)
תמצית (2009)
מהיר ועצבני 5 (2011)
מונבז (תנא)

מונבז היה תנא שחי ככל הנראה בדור הרביעי של התנאים. הוא מוזכר כמי שדן בלימוד לפני רבי עקיבא, ועל כן נחשב כתלמידו. יש הסוברים כי היה צאצא של מונבז המלך.
אזכורו

מונבז מוזכר בספרות חז"ל כמי שדן לפני רבי עקיבא בשני דיונים הלכתיים:
בגדר שוגג המחייב בקרבן חטאת, שלדברי מונבז אינו אלא באופן שהייתה לו ידיעה לפני אותה השגגה. מסיבה זו, למונבז, תינוק שנשבה או גר שהתגייר בין גויים (שאינו בקיא בכל האסור והמותר ביהדות) אינם צריכים להביא קרבן חטאת על עבירות שעשו בשגגה. התלמוד מבאר כי שיטתו של מונבז משליכה על כך שלשיטתו מי שאינו יודע שמעשהו מחייב קרבן חטאת כשנעשה בשוגג, אף הוא נחשב כשוגג, למרות שעשה אותו בידיעה שהדבר אסור (מה שנחשב מזיד לחולקים על מונבז).
בדין מצורע הנרפא מצרעתו, שלדברי מונבז עליו לספור שבעה ימים לפני שיקרא לכהן להתחיל בתהליך טהרתו, כשם שזב סופר שבעה ימים מתום זיבתו ורק אז מתחיל בתהליך טהרתו.
בשני הדיונים משתמש רבי עקיבא בהוכחה בדרך השלילה: שאם כדבריו של מונבז, יוצא לכאורה דין תמוה או אבסורדי. למרות זאת, מונבז משיב שאכן כן הם הדברים ("כל שכן [ש]הוספת"), ואין זו תמיהה או אבסורד. בדיון השני, לגבי מצורע, רבי עקיבא ממשיך ומתמיה את מהלכו של מונבז (תוך שימוש בכלל של דיו לבא מן הדין להיות כנידון). לא מופיעה תשובת מונבז לדברי רבי עקיבא אלו.
זהותו

מונבז נחשב כתנא.
מונבז מופיע כתלמידו של רבי עקיבא. על פי זה, הוא מצוין כבן הדור הרביעי לתנאים.
יש הסבורים כי קיים קשר בין מונבז שדן לפני רבי עקיבא למונבז המלך, וככל הנראה היה אותו מונבז שדן לפני רבי עקיבא צאצא של מונבז המלך (ונקרא על שמו).
לאור הדברים עולה הנחה כי גיורו של מונבז המלך היה בין גויים, ובדיונו עם רבי עקיבא ניסה למצוא צד פטור על שגגותיו של מונבז המלך בתקופה שהיה בין הגויים.
רבי דוד פארדו העלה את ההשערה כי מונבז הדן לפני רבי עקיבא הוא מונבז המלך בעצמו.
לקריאה נוספת

שאול חנא קוק, "התנא מונבז והמלך מולבז", בתוך: מזרח ומערב, כרך ב', חוברת ו' (תרפ"ט), עמ' 471–472
הערות שוליים

↑  תלמוד בבלי, מסכת שבת, דף ס"ח, עמוד ב'.
↑  תלמוד בבלי, מסכת שבת, דף ס"ט, עמוד א'; תלמוד בבלי, מסכת שבועות, דף כ"ו, עמוד ב'.
↑  ספרא, פרשת מצורע, פרשה א', עד פרק א', אות ד'.
↑  מלבי"ם, מלבי"ם, פרשת מצורע, אות ה'.
↑  שמחה אסף (מלקט ועורך), תשובות הגאונים מתוך הגניזה, ירושלים תרפ"ט, עמ' 162, באתר אוצר החכמה (צפייה מוגבלת למנויים); ירחמיאל ברודי (מלקט ועורך), תשובות רב נטרונאי גאון, מכון אופק, תשובות פרשניות, סימן תע"ו, ירושלים תשנ"ד; רבי נתן מרומי, הערוך על הש"ס (מהדורת עוז והדר), שבת, דף ס"ח, עמוד ב', ירושלים תשס"ח, עמ' כ"א, באתר אוצר החכמה (צפייה חופשית – מותנית ברישום).
↑  ראו: ספרא, פרשת מצורע, פרשה א', עד פרק א', אות ד', בפנייתו לרבי עקיבא: "רבי"; הרב אהרן הימן, "מונבז", תולדות תנאים ואמוראים, לונדון, תר"ע, באתר ויקיטקסט; ישעיהו גפני, "גיור מלכי חדייב (אדיאבנה) לאור הספרות התלמודית", בתוך: ישראל סדן (עורך), ניב המדרשיה, מדרשיית נעם, תל אביב תשל"א, עמ' רי"א, באתר אוצר החכמה (צפייה מוגבלת למנויים).
↑  ראו רפאל הלפרין, אטלס עץ חיים, ע' מונבז.
↑  רבי עזריה מן האדומים, מאור עינים, פרק נ"ב, וילנה תרכ"ו, דף פ"ו, עמוד א', באתר אוצר החכמה (צפייה מוגבלת למנויים); רבי דוד פארדו, חסדי דוד על תוספתא, שבת, פרק ט', הלכה ד', ד"ה ומונבז, ירושלים תשנ"ד, עמ' ס"ד, באתר אוצר החכמה (צפייה חופשית – מותנית ברישום); ישעיהו גפני, "גיור מלכי חדייב (אדיאבנה) לאור הספרות התלמודית", בתוך: ישראל סדן (עורך), ניב המדרשיה, מדרשיית נעם, תל אביב תשל"א, עמ' רי"א-רי"ב, באתר אוצר החכמה (צפייה מוגבלת למנויים).
↑  רבי דוד פארדו, חסדי דוד על תוספתא, שבת, פרק ט', הלכה ד', ד"ה ומונבז, ירושלים תשנ"ד, עמ' ס"ד, באתר אוצר החכמה (צפייה חופשית – מותנית ברישום); ראו ישעיהו גפני, "גיור מלכי חדייב (אדיאבנה) לאור הספרות התלמודית", בתוך: ישראל סדן (עורך), ניב המדרשיה, מדרשיית נעם, תל אביב תשל"א, עמ' ר"ד-רי"ב, וראו שם בעמ' רי"א-רי"ב, באתר אוצר החכמה (צפייה מוגבלת למנויים), על אופן ותהליך גיורם של מונבז ושאר מלכי חדייב, ועל ההקשר של גיור בית חדייב לדיון ההלכתי של מונבז לפני רבי עקיבא.
↑  רבי דוד פארדו, חסדי דוד על תוספתא, שבת, פרק ט', הלכה ד', ד"ה ומונבז, ירושלים תשנ"ד, עמ' ס"ד, באתר אוצר החכמה (צפייה חופשית – מותנית ברישום).
לורנס פרלינגטי

| --- | --- |

 לידה:  24 במרץ 1919 יונקרס, ארצות הברית 
 פטירה:  22 בפברואר 2021  (בגיל 101) סן פרנסיסקו, ארצות הברית 
 שם לידה:  Lawrence Monsanto Ferling 
 מקום קבורה:  בולינס 
 מקום לימודים:  סורבון  Northfield Mount Hermon School (1937)  אוניברסיטת קרוליינה הצפונית בצ'אפל היל  אוניברסיטת קולומביה  בית הספר ריברדייל קאונטי 
 תחום יצירה:  ספרות, הוצאה לאור, ציור, דרמה, שירה, אמנות חזותית 
 זרם באמנות:  דור הביט 
 פרסים והוקרה:  פרס הספרות הבינלאומי ע״ש יאנוס פנוניוס (2012)  James Madison Freedom of Information Award (2000)  מדליית רוברט פרוסט (2003)  Ivan Sandrof Lifetime Achievement Award (1999)  Eagle Scout  פרס הספרות לשירות קהילת הספרות האמריקאית  מפקד מסדר האמנויות והספרות 
 
לורנס מונסנטו פרלינגטי (באנגלית: Lawrence Monsanto Ferlinghetti;‏ 24 במרץ 1919 – 22 בפברואר 2021) היה משורר, צייר, סופר ופעיל חברתי יהודי אמריקאי.
קורות חיים

פרלינגטי נולד ביונקרס שבמדינת ניו יורק. אביו, קרלו, היה ממוצא איטלקי, ואמו, קלמנס אלברטין, הייתה יהודייה ממוצא ספרדי. זמן קצר לפני לידתו מת אביו מהתקף לב, וזמן קצר לאחר מכן אושפזה אמו בבית חולים למחלות נפש. פרלינגטי גדל עם דודתו, אחות אמו, ומאוחר יותר עם משפחה אומנת. הוא למד באוניברסיטת צפון קרוליינה בצ'אפל היל, שם למד עיתונאות, והחל את הקריירה שלו ככתב ספורט בעיתון The Daily Tar Heel ואף פרסם סיפורים קצרים במגזין קרולינה. במלחמת העולם השנייה גויס פרלינגטי לצי האמריקאי ושירת כמפקד אונייה.
בשנת 1946 פגש פרלינגטי את אשתו לעתיד, סלדן קירבי-סמית', ונסע יחד איתה לפריז כדי ללמוד בסורבון, שם קיבל תואר שני בספרות משווה.
הוא עבר לסן פרנסיסקו בשנת 1951 ובשנת 1953 הקים את חנות הספרים City Lights (על שם סרטו של צ'ארלי צ'פלין) בנורת' ביץ', בשותפות עם פיטר ד. מרטין, סטודנט באוניברסיטת סן פרנסיסקו. בשנת 1955 קנה פרלינגטי את חלקו של מרטין והפך לבעלים העיקרי של חנות הספרים, ואף הקים הוצאת ספרים בשם זהה.
כאשר לפרלינגטי מלאו 100 במרץ 2019, העיר סן פרנסיסקו הכריזה על יום הולדתו, 24 במרץ, כ"יום לורנס פרלינגטי".
פרלינגטי נפטר ממחלת ריאות אינטרסטיציאלית ב-22 בפברואר 2021, בביתו בסן פרנסיסקו, בגיל 101.
קריירה > ספרות ושירה

פרלינגטי הושפע מאוד בכתיבתו מהמשורר טי אס אליוט. הוא נקט בגישה פופוליסטית מובהקת בשירתו, והדגיש כי "האמנות צריכה להיות נגישה לכל האנשים, ולא רק לקומץ אינטלקטואלים בעלי השכלה גבוהה." ביצירותיו הספרותיות הרבה בתיאורים חזותיים מפורטים, כנראה בהשפעת האמנות החזותית והציור בהם עסק.
במשך השנים פרסם עשרות שירים פרי עטו וזכה בפרסים שונים.
בעברית ראו תרגומים שלו מאת המשורר ערן צלגוב.
קריירה > ציור

לצד הכתיבה וההוצאה לאור, פרלינגטי צייר במשך 60 שנה, ורבות מיצירותיו הוצגו בגלריות ובמוזיאונים ברחבי ארצות הברית.
בשנת 2009 הפך פרלינגטי לחבר בוועדת הכבוד של התנועה הספרותית האמנותית האיטלקית IMMAGINE & POESIA. רטרוספקטיבה של יצירות האמנות של פרלינגטי, "60 שנות ציור", הוצגה ברומא וברג'ו די קלבריה בשנת 2010.
קריירה > השקפות פוליטיות

זמן קצר לאחר שעבר לסן פרנסיסקו פגש פרלינגטי את המשורר קנת רקסרות', ורעיונותיו על אנרכיזם השפיעו על דעותיו הפוליטיות. מאוחר יותר הוא הזדהה בעצמו כאנרכיסט פילוסופי, ומכר עיתוני אנרכיסטים איטלקיים בחנות הספרים שלו. הוא נקט עמדה פציפיסטית ופעל נגד טוטליטריות ומלחמה. בעוד שפרלינגטי הצהיר שהוא "אנרכיסט בנשמתו", הוא הודה כי העולם יצטרך להיות מאוכלס על ידי "קדושים" על מנת שאנרכיזם טהור יחיה באופן מעשי. לכן באופן מעשי הוא דגל בסוציאליזם דמוקרטי.
פרסים והוקרה

פרלינגטי זכה בפרסים רבים, ביניהם:
פרס רוברט קירש של לוס אנג'לס טיימס.
פרס BABRA על מפעל חיים.
פרס מבקר הספרות הלאומי איבן סנדרוף על תרומה לאמנויות ולספרות.
פרס פרמיו טאורמינה.
פרס המשורר של סן פרנסיסקו.
מדליית אגודת השירה של אמריקה.
פרס מפעל חיים של גילדת המשורר.
פרס הספרות המכונן, שניתן עבור שירות יוצא מן הכלל לקהילת הספרות האמריקאית.
פרס ג'ון סיארדי על מפעל חיים בשירה. פרס זה ניתן על ידי הקרן הלאומית האיטלקית האמריקאית, למחבר שתרם את התרומה הגדולה ביותר לשירה אמריקאית איטלקית.
בשנת 2012 הוענק לפרלינגטי פרס השירה הבינלאומי של ג'אנוס פאניוניוס ממועדון PEN ההונגרי. לאחר שנודע לו כי ממשלת הונגריה נותנת חסות חלקית לפרס, הוא סירב לקבל את הפרס. פרלינגטי הביע את התנגדותו ל"משטר הימין" של ראש הממשלה ויקטור אורבן, ואת דעתו כי ממשלת הונגריה מצמצמת את חירויות האזרח וחופש הביטוי של תושבי הונגריה.
כמו כן, נבחר פרלינגטי לאקדמיה האמריקאית לאמנויות וספרות, ואף נבחר לתפקיד קומנדור במסדר האמנויות והספרות הצרפתי.
הערות שוליים

↑  איתי שמי, סן פרנסיסקו חוגגת 100 ללורנס פרלינגטי, באתר Bainianim, ‏22 במרץ 2019
↑  פרס מבקרי הספרות הלאומי
↑  מדליית הכפור של אגודת השירה של אמריקה
↑  פרס הספרות המכונן
| --- | --- |
בקרת זהויות :  NLI: 987007261186705171  PLWABN: 9810623078005606  BIBSYS: 90095675  BNE: XX922875  BnF: cb11966493g (data)  CANTIC: a11262692  CiNii: DA02924270  GND: 118683314  ICCU: RAVV027262  ISNI: 0000 0001 1978 478X  LCCN: n80023557  MusicBrainz: ddd8a980-629b-435b-b30f-bf8dee6818ab  NDL: 00521605  NKC: jn19990002229  NLA: 35081340  NLG: 61518  NSK: 000003270  NTA: 069502269  RERO: 02-A003238223  SELIBR: 186766  SNAC: w6vq570m  SUDOC: 026862026  Trove: 820846  ULAN: 500338387  VIAF: 110070499   WorldCat (עם VIAF): 110070499
לפני השקיעה

| --- | --- |

כרזת הסרט
 בימוי:  ריצ'רד לינקלייטר
 הופק בידי:  ריצ'רד לינקלייטר  אן ווקר מק'ביי
 תסריט:  ריצ'רד לינקלייטר קים קאריזן אית'ן הוק ג'ולי דלפי
 עריכה:  סנדרה אדיר
 שחקנים ראשיים:  אית'ן הוק ג'ולי דלפי
 מוזיקה:  קליף אידלמן
 צילום:  לי דניאל
 מדינה:  ארצות הברית 
 חברת הפקה:  קאסל רוק אנטרטיינמנט 
 חברה מפיצה:  Warner Independent Pictures, נטפליקס, וודו 
 שיטת הפצה:  וידאו על פי דרישה 
 הקרנת בכורה:  10 בפברואר 2004
 משך הקרנה:  80 דקות
 שפת הסרט:  אנגלית צרפתית
 סוגה:  סרט רומנטי, סרט דרמה 
 תקציב:  2.7 מיליון דולר
 הכנסות:  16 מיליון דולר
 הכנסות באתר מוג'ו:   beforesunset
 סרט הבא:  לפני חצות
 www.beforesunset.com
 דף הסרט ב־IMDb
 
לפני השקיעה (באנגלית: Before Sunset) הוא סרט קולנוע אמריקאי מסוגת דרמה וקומדיה רומנטית משנת 2004, המהווה סרט המשך ל"לפני הזריחה". הסרט בוים על ידי ריצ'רד לינקלייטר ונכתב על ידי לינקלייטר וקים קאריזן יחד עם שני השחקנים הראשיים. הסרט ממשיך לגולל את סיפורם של ג'סי וואלאס (אית'ן הוק), צעיר אמריקאי, וסלין (ג'ולי דלפי), צעירה צרפתייה, שנפגשו באקראי תשע שנים קודם לכן, בילו לילה רומנטי בעיר וינה ומאז לא נפגשו שנית. הסרט מתאר את פגישתם השנייה, אף היא באקראי, בעיר מגוריה של סלין, פריז. הסרט צולם כולו במהלך 15 יום בפריז. זמן ההתרחשות המתואר בו חופף את זמן הקרנתו.
את סדרת הסרטים ממשיך סרט נוסף, "לפני חצות" (2013) המתרחש תשע שנים לאחר אירועי "לפני השקיעה" וכשמונה עשרה שנים לאחר המפגש המקורי.
עלילה

הסרט מתרחש בקיץ 2003. ג'סי, כעת סופר, מגיע לחנות שייקספיר אנד קומפני בפריז, על מנת לדבר על ספרו החדש This Time, המגולל למעשה את סיפור הלילה שבילה עם סלין בווינה. לפתע הוא מבחין בסלין, הנמצאת בקהל. על אף שיש לו רק שעות ספורות לפני שעליו לחזור לנמל התעופה, הוא יוצא עם סלין לסיבוב בעיר. מתברר כי על אף שנדברו להפגש שישה חודשים לאחר פגישתם הראשונה בווינה, לא הצליחה סלין להגיע למפגש, כיוון שסבתה נפטרה במפתיע. עם זאת, ג'סי הגיע לפגישה.
השניים ממשיכים לשוחח ולטייל על גדות נהר הסן וברחובות המארה. מתברר כי ג'סי נשוי לא באושר ויש לו ילד, בעוד סלין, המיואשת ממערכות יחסים רומנטיות, נמצאת במערכת יחסים עם צלם עיתונות המסקר מלחמות ולפיכך שוהה זמן רב בנסיעות לבדו. השיחה בין השניים הופכת לאינטימית וקרובה יותר ויותר, כאשר זיכרון הלילה היחיד שלהם יחדיו מתגלה כחוויה הרומנטית המרכזית בחיי שניהם.
לבסוף מגיעים השניים לדירתה של סלין, כאשר ג'סי מצהיר בפני נהג המונית שבא לאסוף אותו לנמל התעופה שהוא רק מלווה אותה לדלת ושב מיד. השניים נכנסים לדירה, סלין מנגנת לג'סי שיר כאשר היא מלווה עצמה בגיטרה, שמילותיו נראות כמכוונות לחוויית הלילה הבודד שלהם לפני תשע שנים (מילות השיר נכתבו על ידי ג'ולי דלפי עצמה). לאחר מכן הם שותים תה ומאזינים לשיר מאת נינה סימון, בתחושה גוברת של אינטימיות. סלין פונה לג'סי, כאשר היא מחקה את נינה סימון "בייבי... יש לך מטוס לתפוס". "אני יודע", אומר ג'סי, אך לא זז מן הכורסא. המסך מחשיך.
צוות שחקנים

אית'ן הוק - ג'סי
ג'ולי דלפי - סלין
קבלה

הסרט זכה לביקורות חיוביות עם ציון של 95% מהאתר "Rotten Tomatoes". מבקר הקולנוע רוג'ר איברט, שהילל את "לפני הזריחה", כתב ש"לפני השקיעה" אף עולה עליו, הן כיוון שהשיחות בין השחקנים, המגלמים אנשים בוגרים ועמוקים יותר, בוגרות ועמוקות יותר אף הן והן כיוון שניכר שהם כתבו את הדיאלוגים בעצמם ומגלמים את עצמם בטבעיות רבה.
הסרט נכלל בצמרת רשימות "עשרת הגדולים" של 2004 ברשימות רבות שהתפרסמו על ידי מבקרי קולנוע ברחבי העולם.
הפקה

כבר לאחר סיום הסרט הראשון ידעו המעורבים שהם מעוניינים בסרט המשך. במהלך השנים בחנו הכותבים מספר תסריטים אפשריים, כאשר הם בוחרים להמשיך בגישה האינטימית של מיקום יחיד וצוות מצומצם ולא להרחיב את היריעה למספר אתרים וצוות שחקנים גדול יותר. הסרט צולם לבסוף בפריז במהלך 15 יום, תוך שימוש בסטדיקאם לצילום שוטים ארוכים של שיחה במהלך צעידה ברחוב, בשיט בספינה ובנסיעה ברכב. הסרט צולם בקיץ 2003 (תשע שנים לאחר הסרט הראשון), שהיה החם ביותר באירופה ורוב הזמן סבלו המשתתפים מטמפרטורות של 38 מעלות צלזיוס.
הערות שוליים

↑   Love that goes with the flow, The Telegraph, 19 July 2004
↑  ביקורת מאת רוג'ר איברט
↑  Forget me not, הגארדיאן
↑    Love that goes with the flow, The Telegraph, 19 July 2004
מאדי וישי

מדיסון-לי "מאדי" וישי (באנגלית: Maddison-Lee Wesche; נולדה ב-13 ביוני 1999) היא אתלטית ניו זילנדית, סגנית אלופה אולימפית (פריז 2024) ופעמיים אלופת אוקיאניה (סובה 2017 וטאונסוויל 2019) בהדיפת כדור ברזל.
ביוגרפיה

וישי היא האמצעית מבין שלוש אחיות. בצעירותה שיחקה כדורשת, בהמשך עברה לריצות קצרות, ולבסוף החלה להתאמן בהדיפת כדור ברזל.
ביוגרפיה > 2017 > אלופת אוקיאניה

באליפות אוקיאניה שנערכה בסובה שבפיג'י ביוני זכתה במדליית זהב בהדיפת כדור ברזל בתוצאה של 15.27 מטר.
ביוגרפיה > 2017 > אלופת אוקיאניה עד גיל 20

באליפות אוקיאניה עד גיל 20 שנערכה בסובה ביולי זכתה במדליית זהב בהדיפת כדור ברזל בתוצאה של 14.90 מטר.
ביוגרפיה > 2018 > אלופת עולם עד גיל 20

באליפות העולם עד גיל 20 שנערכה בטמפרה שבפינלנד ביולי זכתה במדליית זהב בהדיפת כדור ברזל בשיא אישי חדש של 17.09 מטר.
ביוגרפיה > 2019 > אלופת אוקיאניה

באליפות אוקיאניה שנערכה בטאונסוויל שבאוסטרליה ביוני זכתה במדליית זהב בהדיפת כדור ברזל בשיא אליפות חדש של 18.04 מטר.
באליפות העולם שנערכה בדוחה שבקטר באוקטובר סיימה במקום 25 בהדיפת כדור ברזל בתוצאה של 17.22 מטר.
ביוגרפיה > 2021

באולימפיאדת טוקיו שנערכה ביולי-אוגוסט סיימה במקום שישי בהדיפת כדור ברזל בשיא אישי חדש של 18.98 מטר, לאחר שכבר בשלב המוקדמות קבעה שיא אישי חדש של 18.65 מטר.
ביוגרפיה > 2022

באליפות העולם שנערכה ביוג'ין שבאורגון, ארצות הברית, ביולי, סיימה במקום שביעי בהדיפת כדור ברזל בשיא אישי חדש של 19.50 מטר.
ביוגרפיה > 2022 > מדליית ארד במשחקי חבר העמים הבריטי

במשחקי חבר העמים הבריטי שנערכו בברמינגהאם שבממלכה המאוחדת באוגוסט זכתה במדליית ארד בהדיפת כדור ברזל בתוצאה של 18.84 מטר, אחרי שרה מיטון מקנדה (19.03 מטר) ודניאל תומאס-דוד מג'מייקה (18.98 מטר).
ביוגרפיה > 2023

באליפות העולם שנערכה בבודפשט שבהונגריה באוגוסט סיימה במקום שביעי בהדיפת כדור ברזל בשיא אישי חדש של 19.51 מטר.
ביוגרפיה > 2024

באליפות העולם באולם שנערכה בגלאזגו שבממלכה המאוחדת במרץ סיימה במקום רביעי בהדיפת כדור ברזל בשיא אישי חדש של 19.62 מטר.
ביוגרפיה > 2024 > סגנית אלופה אולימפית

באולימפיאדת פריז שנערכה באוגוסט זכתה במדליית כסף בהדיפת כדור ברזל בשיא אישי חדש של 19.86, אחרי ימיסי אוגונלייה מגרמניה (20.00 מטר) ולפני סונג ג'יה-יואן מהרפובליקה העממית של סין (19.32 מטר).
שיאים אישיים

הדיפת כדור ברזל: 19.86 מטר (2024)
הערות שוליים

↑  Wesche working towards World Under 20 Champs in Finland, NZ Herald, ‏2018-05-17 (ב־New Zealand English)
| --- | --- |
בקרת זהויות :  World Athletics: 14610254
מאסימו פיליוצ'י

| --- | --- |

 לידה:  16 בינואר 1964 (בן 60) מונרוביה, ליבריה 
 השקפה דתית:  אתאיזם 
 מקום לימודים:  אוניברסיטת טנסי, אוניברסיטת פרארה, אוניברסיטת קונטיקט, ספיינצה – אוניברסיטת רומא 
 מוסדות:  אוניברסיטת העיר ניו יורק  אוניברסיטת סטוני ברוק 
 זרם:  האסכולה הסטואית, ספקנות מדעית, נטורליזם 
 עיסוק:  ביולוג, סופר, מרצה באוניברסיטה, גנטיקאי, פילוסוף, בלוגר 
 מדינה:  ארצות הברית 
 פרסים והוקרה:  עמית הוועדה למחקר סקפטי 
 
מאסימו פיליוצ'י (באיטלקית: Massimo Pigliucci; נולד ב-16 בינואר 1964) הוא פילוסוף וביולוג אמריקאי ממוצא איטלקי, פרופסור לפילוסופיה בסיטי קולג' של ניו יורק, לשעבר מנחה שותף של הפודקאסט Rational Speaking, ועורך לשעבר במגזין המקוון Scientia Salon. הוא מבקר של פסאודו-מדע ושל בריאתנות, ותומך בחילוניות וחינוך מדעי.
ביוגרפיה

פיליוצ'י נולד במונרוביה, ליבריה, וגדל ברומא. יש לו דוקטורט בגנטיקה מאוניברסיטת פרארה, איטליה, דוקטורט בביולוגיה מאוניברסיטת קונטיקט ודוקטורט בפילוסופיה של המדע מאוניברסיטת טנסי. הוא עמית האגודה האמריקאית לקידום המדע והוועדה לחקירה סקפטית.
פיליוצ'י היה פרופסור לאקולוגיה ואבולוציה באוניברסיטת סטוני ברוק. הוא חקר גמישות פנוטיפית, אינטראקציות גנוטיפ-סביבה, ברירה טבעית, ואילוצים המוטלים על הברירה הטבעית על ידי הרכב גנטי והתפתחות של אורגניזמים. בשנת 1997, בעת שעבד באוניברסיטת טנסי, קיבל את פרס תאודוסיוס דובז'נסקי, המוענק מדי שנה על ידי החברה לחקר האבולוציה להישגים ולהבטחה עתידית של ביולוג אבולוציוני צעיר ומצטיין. כפילוסוף, פיליוצ'י מתעניין במבנה וביסודות של תורת האבולוציה, בקשר שבין מדע לפילוסופיה וביחס בין מדע לדת. הוא חסיד של הסינתזה האבולוציונית המורחבת המבקשת לאחד חלקים בביולוגיה שאינם מכוסים על ידי הסינתזה האבולוציונית המודרנית של המאה ה-20.
פיליוצ'י כתב בקביעות עבור Skeptical Inquirer בנושאי הכחשת שינוי האקלים, תכנון תבוני, פסאודו-מדע ופילוסופיה. הוא כתב עבור כתב העת "פילוסופיה עכשיו" והוא מנהל בלוג בשם "Rational Speaking". הוא התווכח עם מכחישי האבולוציה – בריאתנים התומכים בתאוריית כדור הארץ הצעיר (Young Earth creationism) ותומכי תכנון תבוני, כולל דואן גיש וקנט הובינד ותומכי התכנון התבוני ויליאם דמבסקי וג'ונתן ולס.
הפודקאסט שלו "מדיטציות סטואיות" מורכב מקריאות מהסטואיקנים העתיקים, ולאחר מכן פירוש והכנסה להקשר.
חשיבה ביקורתית וספקנות

פיליוצ'י הוא אתאיסט, אך אינו מאמין שהמדע דורש בהכרח אתאיזם, בגלל שתי הבחנות: זו שבין נטורליזם מתודולוגי לנטורליזם פילוסופי, וזו שבין שיפוט ערכי ועובדה. הוא מאמין שמדענים ומחנכי מדע רבים אינם מצליחים להעריך את ההבדלים הללו. פיליוצ'י מתח ביקורת על סופרים אתאיסטים חדשים על אימוץ מה שהוא מחשיב כמדענות (הגישה שאפשר לעשות השלכה מידע מדעי לתחומים שאינם מדעיים) אך הוא מדיר במידה רבה את הפילוסוף דניאל דנט מהאשמה זו. בדיון על ספרו Answers for Aristotle: How Science and Philosophy Can Lead Us to a More Meaningful Life, פיליוצ'י אמר למנחה הפודקאסט הספקנות דרק קולנדונו, "אריסטו היה ההוגה העתיק הראשון שבאמת לקח ברצינות את הרעיון שצריך גם עובדות אמפיריות. צריך גישה מבוססת ראיות לעולם וצריך להיות מסוגל להרהר במשמעות של העובדות האלה. ... אם אתה רוצה תשובות לשאלות מוסריות, אתה לא שואל נוירוביולוג, אתה לא שואל ביולוג אבולוציוני, אתה שואל פילוסוף."
פיליוצ'י מתאר את משימתם של הספקנים, תוך התייחסות ל"עולם רדוף שדים" של קרל סייגן: "מה שספקנים רוצים הוא להדליק את הנר הזה ולהפיץ אותו כמה שיותר". פיליוצ'י מכהן במועצת המנהלים של NYC Skeptics ובמועצה המייעצת של הקואליציה החילונית לאמריקה.
פיליוצ'י מתח ביקורת על המאמר בעיתון של האפיפיור פרנציסקוס שכותרתו "דיאלוג פתוח עם לא-מאמינים". פיליוצ'י ראה במאמר מונולוג ולא דיאלוג, ובתגובה שהופנתה לפרנציסקוס, כתב שהאפיפיור הציע רק למי שאינם מאמינים "אישור מחדש של פנטזיות לא מבוססות לחלוטין על אלוהים ובנו... ואחריו בלבול בין המושגים אהבה ואמת, מכלול מלא בכמות משמעותית של רוויזיוניזם היסטורי והכחשה מוחלטת של ההיבטים המכוערים ביותר של הכנסייה שלך."
חשיבה ביקורתית וספקנות > סטואיות

פיליוצ'י הפך לדובר הסטואיות וכוח מניע בתחיית הסטואיות בארצות הברית בתחילת המאה העשרים ואחת. מאמרו ב-2015 ל"ניו יורק טיימס" בנושא זכה לשיתופים רבים. פיליוצ'י אמר שתמיד הרגיש שהסטואיות היא חלק מהמורשת האיטלקית שלו, אבל בא לתרגל אותה לאחר שהתאכזב מהבודהיזם, אם כי הוא מוצא ששתי אסכולות המחשבה חולקות קווי דמיון.
למעשה ניסיתי ללמוד קצת בודהיזם, אבל החלקים שהצלחתי להיחשף אליהם נחוו אצלי כזרים מדי, משוקעים במונחים תרבותיים, לשוניים ורעיוניים שלא הדהדו בקרבי. לעומת זאת, כאשר קראתי את אפיקטטוס, מרקוס או סנקה, הרגשתי מיד בבית.
חשיבה ביקורתית וספקנות > ניאוסקפטיות

בשנת 2021 הכריז פיליוצ'י על התרחקות מסטואיות לכיוון "סינתזה חדשה, משהו שכיניתי ניאוסקפטיות, שמשתמש בתובנות המשולבות של הספקנים והסטואיקנים העתיקים כדי ליצור דרך טובה יותר לחשוב על החיים ובעיקר לחיות".
חשיבה ביקורתית וספקנות > על התודעה

פיליוצ'י מתח ביקורת על בעיית התודעה הקשה של דייוויד צ'אלמרס, ובדומה לכך מבקר את הפאנפסיכיזם. הוא ריאליסט לגבי תודעה, אך חושב שהטענה שיש הבחנה בין הבעיות הקשות והקלות של התודעה היא שגיאת קטגוריה.
חשיבה ביקורתית וספקנות > מבחינה רציונלית

באוגוסט 2000 פתח פיליוצ'י טור אינטרנט חודשי, Rational Speaking. באוגוסט 2005 הפך הטור לבלוג, בו כתב פוסטים עד מרץ 2014. מפברואר 2010 הנחה את הפודקאסט הדו-שבועי Rational Speaking עם ג'וליה גיילף, אותה פגש לראשונה בכנס צפון מזרח למדע וספקנות, שהתקיים בספטמבר 2009. הפודקאסט מופק על ידי ה-New York City Skeptics. לתוכנית היו אורחים רבים – מדענים, פילוסופים – שדנו בנושאי היגיון, ספקנות ורציונליות. ב-2010, ניל דה-גראס טייסון הסביר בתוכנית את ההצדקה להוציא כמויות גדולות של תקציב ממשלתי על תוכניות חלל. הוא הדפיס תמליל הופעתו כאורח בתוכנית בספרו Space Chronicles כפרק המשתרע על שמונה עמודים. פרק נוסף בו טייסון הסביר את עמדתו על התווית "אתאיזם" זכה לתשומת לב ב-NPR. פיליוצ'י עזב את הפודקאסט ב-2015. גיילף המשיכה להנחות את הפודקאסט.